เลขาธิการ กกต. คาดรู้ผลเลือกตั้งเบื้องต้น 22.00 น. ขณะที่มีเรื่องร้องเรียนแล้ว 78 เรื่อง
นายแสวง บุญมี เลขาธิการคณะกรรมการการเลือกตั้ง(กกต.) กล่าวว่า การเลือกสมาชิกสภาผู้แทนราษฎร เป็นการทั่วไป พ.ศ.2566 ในวันอาทิตย์ที่ 14 พฤษภาคมนี้ หลังจากปิดหีบในเวลา 17.00 น. จะเริ่มกระบวนการนับคะแนนทันที โดยคาดว่า จะทราบผลคะแนนเบื้องต้นอย่างไม่เป็นทางการตั้งแต่เวลาประมาณ 22.00 น. เป็นต้นไปส่วนการร้องเรียนการทุจริตเลือกตั้ง นายแสวง กล่าวว่า มีร้องเรียนเข้ามาแล้ว 78 เรื่อง ส่วนใหญ่เป็นเรื่องการซื้อเสียง การหลอกลวง ร้องเรียนเจ้าหน้าที่รัฐวางตัวไม่เป็นกลาง ซึ่งการตรวจสอบการทุจริต จะมีการบูรณาการหลายหน่วยงานในเฝ้าระวังติดตามตรวจสอบการกระทำผิดต่างๆ ทุกช่องทาง รวมถึงข้อมูลทางโซเชียลมีเดียด้วย ดังนั้นไม่ว่าจะเป็นการตรวจสอบของ กกต.เอง หรือมีผู้ยื่นร้องเรียนเข้ามา จะมีกระบวนการตรวจสอบที่จะให้ความเป็นธรรม ทั้งผู้ที่มาร้องและผู้ถูกกล่าวหานายแสวง ยังกล่าวถึงกรณีที่ ครม. ได้เสนอ กกต. พิจารณาให้ความเห็นชอบการใช้งบประมาณสำรองจ่ายเพื่อกรณีฉุกเฉินหรือจำเป็น ตามที่รัฐธรรมนูญมาตรา 169(3) ว่า คณะทำงาน จะต้องทำการตรวจสอบว่า ครม. ได้ทำตามเงื่อนไขตามที่กฎหมายกำหนดหรือไม่ก่อน ส่วนเนื้อหารายละเอียด ทางสำนักงาน กกต. จะต้องตรวจสอบ เพื่อทำความเห็นเบื้องต้นให้ กกต.พิจารณา ส่วนจะพิจารณาให้ความเห็นชอบได้เมื่อใด ไม่สามารถบอกได้ อยู่ที่ กกต. จะพิจารณา แต่ขณะนี้ยังไม่เห็นเรื่อง